ŉ Nuwe Kersfees   Foto: Living365withjesus.wordpress.com Ná meer as 70 Kersfeeste agter die rug, dink ek met nostalgie terug aan kleintyd se vreugdevolle, maar intieme Kersfeesvierings. Families het op familieplase saamgetrek. In klein boeregemeenskappies is saamgekuier en laataand het almal wat kon op lorries deur die gemeenskap gery en Kersliedere gesing. In grootplaasskure is saamgekuier en in lamp- en kerslig saamgesing. Daar was nie sprake ŉ lawaaierige geroesemoes en blêrende “Kersfeesmusiek” nie. Ja, dit was Kersfees, maar in diepste wese was dit ŉ Christusfees. Geskenke is uitgedeel, maar eintlik het dit gegaan oor God se gawe aan die mensdom om daardeur sy liefde te toon. Hy is Jesus genoem want dit was en is steeds die Een wat ŉ verlore mensdom sou red. Jesaja werp lig op die grootste geskenk van alle tye. Vir ons is ŉ Seun gebore, aan ons is ŉ Seun gegee. Hy sal heers en Hy sal genoem word: Wonderbare Raadsman, Magtige God, Ewige Vader, Vredevors. Honderde jare later skryf Johannes: Want so lief het God die wêreld gehad, dat Hy sy Seun gegee het sodat almal wat in Hom glo nie verlore sal gaan nie, maar die ewige lewe sal hê. Dis waaroor Kersfees gaan. As Kersfees ons nie in ons harte roer nie, word dit ŉ merry krismis en ŉ happy new year- sinnelose jolyt. Die viering van die wonder van Kersfees is van korte duur. Die jolyt verflou en die liggies doof uit. Die boodskap van Kersfees verskraal en verdwyn in die niet deur die gejaagdheid van die lewe. Ek wil vanjaar met ander oë na die Kersgebeure kyk. Eintlik moet die wêreld dit doen. Die geboorte was slegs die begin en dit sou dwaas wees om nie verder te kyk nie. Drie en dertig jaar later dra die man van smarte sy kruis en swig Hy onder die gewig van ŉ houtkruis. Hy word aan die kruis vasgespyker en gesmaad en gehoon. Uiteindelik roep Hy uit: “Dit is volbring!” en toe sterf Hy in my, in ons plek, sodat ons vergifnis van sonde deur die reiniging van sy bloed kan ontvang. Ons ken die aangrypende verhaal. Hy is in linne toegedraai en in ŉ graf neergelê. Op die derde dag het Hy uit die dood uit opgestaan en aan baie verskyn. Hy het van hulle ingelig dat Hy na sy Vaderhuis sou gaan van waar Hy weer sou kom. In hulle ontsteltenis wou hulle weet wanneer dit sou gebeur en sy antwoord was dat niemand behalwe die Vader weet nie, maar dat Hy sal kom soos ŉ dief in die nag wanneer niemand dit verwag nie. Máár, het Hy gesê, Hy sal vir hulle (ons) ŉ Trooster stuur wat hulle (ons) sal leer en lei in alle waarheid. Op die dag van die pinksterfees, toe hulle almal op een plek bymekaar was, het die Trooster, die Heilige Gees soos vuurtonge op hulle neergedaal. Verder lees ons in Handelinge 2:16,17: Nee, hier gebeur wat God deur die profeet Joël gesê het: So sal dit in die laaste dae wees, sê God: Ek sal my Gees uitstort op alle mense. Ook op ons wat tans die laaste dae in ongekende intensiteit belewe. Dit het by Kersfees, die Christusfees, begin en sy verloop geneem tot vandag in 2022. Die Woord spel dit vir ons uit. Wat dan van ons tydens die laaste dae? Eerstens moet gelowiges hulle besig hou, op welke manier ook al, met Jesus se laaste opdrag: Gaan en maak dissipels van alle nasies. Lei hulle tot geloof in Jesus Christus wat sy lewe afgelê het sodat hulle wat in Hom glo nie verlore sal gaan nie, maar die ewige lewe sal hê. Tweedens word gelowiges opgeroep tot ŉ heilige lewenswandel. Om vir God afgesonder te wees in ons handel en wandel. Dis om so te lewe dat die vrug van die gees, soos dit in die Woord ondubbelsinnig aan ons voorgehou word, duidelik deur ons lewens weerspieël sal word. Verder is daar duidelike opdragte, veral die “aan- en vir mekaar” opdragte. Dit word alles saamgebind aan ŉ baie belangrike uitspraak: “Hieraan sal hulle weet dat julle My lief het. As julle mekaar lief het.” Dit wat by krip van Bethlehem begin het, het na ŉ wrede kruisiging op Golgota beweeg. Toe was daar die leë graf want Hy het wáárlik opgestaan. Honderde het Hom gesien! Nie lank daarna het Hy hulle na Betanië geneem, sy hande opgehef en sy dissipels geseën en daarna is Hy in die hemel opgeneem van waar Hy sal terugkeer om sy bloedgewaste bruid te kom haal. Dit vul die gelowige met die onbeskryflike, ja ondenkbare wederkomsverwagting. Openbaring 22:20,21. Hy wat dit alles getuig, sê: “Ja, Ek kom gou!” Amen! Kom, Here Jesus! Die genade van die Here Jesus sal met almal wees. Toe ons kinders was, het ons ŉ liedjie gesing: “As Jesus kom op die wolke, wie klaar (gereed) is gaan dan saam. Waak, waak, bly in geloof dat niemand jou die kroon ontroof. As Jesus kom op die wolke, wie klaar is gaan dan saam.”